#

# Kogemuslugu „Stebby töötajate tervise ja motivatsiooni heaks Kohtla-Järve LVs“

See kogemuslugu aitab kaasa heale töökeskkonnale ja motivatsioonile ning sellele, et töö füüsiline ja vaimne keskkond toetaks töötajate tervist ja töövõimet.

**ALGUS JA EESMÄRK**

Stebby ehk endise Sport Id kasutuse võtmise soov oli juba mitu aastat varem. Töötajad pöörasid tähelepanu, et miks ei võiks LV pakkuda selliseid soodustusi. Sarnased võimalused olid juba kasutusel paljudes asutustes ning ka töötajad kasutasid seda aktiivselt. 2023 alustanud LV juhtkond on uuendustele väga avatud. Otsustasin uuele juhtkonnale teha ettepaneku ja leppida kokku kohtumine Stebby esindajaga, et tutvuda nende teenustega ja hinnata, kas selle lahenduse kasutamine aitaks suurendada töötajate motivatsiooni.

**MIDA JA KUIDAS TEGIME**

Novembris 2023 toimus kohtumine Stebby platvormi esindajaga. Ta tutvustas kohapeal juhtkonnale, millega platvorm tegeleb, millised on pakutavad teenused ja millised oleks linnvalitsuse võimalused. See koosolek oli väga positiivne. Pärast kohtumist arutasime läbi olulised asjaolud – näiteks kui suur osa töötajaid hakkaks tõenäoliselt platvormi kasutama ning millist kasu saaks sellest linnavalitsus. Olen töötanud üle kümne aasta LVs ning tean, et iga muutus saab olema raske. Juhtisin tähelepanu, et täna ei paku LV ühtegi soodustust, mis toetaks töötaja tervise taastamist ja hoidmist (näiteks sport, heaolunõustamine, taastusravi jne). Samas oleme täitnud seadusest tulenevat kohustust ning meie töötajad käivad tervisekontrollis. Peaaegu iga teise töötaja puhul on töötervishoiu arsti otsustes kirjas soovitus ujuda, massaaž, liikumine jne. Arutelu käigus tõin need andmed ja argumendid esile. Arvasin, et kindlasti on töötajad huvitatud tervisespordist, näiteks ujumisest ning et selliste võimaluste pakkumine on nii meie kohustus kui võimalus näidata töötajatele üles hoolimist. Oluline on ka see, et Stebby platvorm pakub teenuseid üle Eesti ja kui töötaja elab või asub teises linnas ja soovib tervise edendamisega tegelda, on tal selleks võimalus.

Otsustasime üheskoos, et Stebby esindaja edastab mulle küsitluse, mille suunan vastamiseks edasi töötajatele ning niimoodi saame täpsema ülevaate töötajate huvi kohta. Sain lühikese küsitluse (kui ma ei eksi siis koosnes kolmest küsimusest) ning kuna ankeedi täitmine ei olnud aeganõudev sain vastuse 88 inimeselt 100st. See oli suurepärane ja näitas selgelt, et töötajad on huvitatud Stebby teenuste kasutamisest.

Pärast tagasiside kogumist kohtusime uuesti juhtkonnaga ja arutasime läbi konkreetsed tingimused ja planeerisime 2024. a eelarvesse vahendid. Kuna eelarve on piiratud, püüdsime leida kuldse kesktee, et kulud ei läheks liiga suureks. Ühiselt otsustati, et 100 eurot kvartalis on piisav, sest selle summa raames on võimalus soetada erinevaid ujula, spordiklubide ja muude teenuste kuukaarte, samuti erinevaid tervisliku eluviisi soodustavaid spa ja ürituste pileteid.

Kui summad olid juhtkonnas kokku lepitud, alustasin läbirääkimisi Stebby esindajaga, et sõlmida leping alates 2024. aastast. Leppisime kokku, et Stebby esindaja teeb Teamsi keskkonnas töötajatele tutvustuse, mille raames töötajad saavad esitada täpsustvaid küsimusi platvormi kasutamise kohta. Töötajate koolitus toimus 2023 detsembris. Kui kõik ettevalmistused olid tehtud ja LV pakutav kompensatsiooniplaan ette valmistatud, saatsin töötajatele lingi ja palusin neil ise registreerida. Teine võimalus oleks olnud minul ise importida kõikide töötajate andmed korraga. Leidsin, et kui inimene registreerib end ise, siis on suurem tõenäosus, et ta hakkab teenust kasutama. Lisaks kuna teenuse kasutamisega kaasneb teenustasu, aitas teenistuja enda poolne soovi avaldamine hoida kokku kulusid nende inimeste osas, kes tegelikkuses keskkonda kasutama ei hakanud.

**TULEMUS JA HETKESEIS**

Olime sellist võimlaust aastaid oodanud ja kui juhtkond andis nõusoleku, tegutsesime kiiresti. Stebby kasutusele võtuga ei ilmnenud raskusi, kõik toimus sujuvalt. Alustasime esilagu üldiste erisoodustusmaksuta teenuste pakkumisega. Platvormil on võimalus pakkuda ka ravikindlustuse kompenseerimist. Tulevikus on plaan selgitada välja, kas meil on töötajaid, kes sooviksid just ravikindlustuse hüvitamise osa ning kas peaksime linnavalitsuses seda kaaluma. Hetkeseisuga oleme kasutanud Stebby platvormi poolteist kuud. Näha on, et ligi pooled töötajad on soetanud ujulate, spaa ja spordiklubide pileteid ning tean, et ka päriselt on meie töötajad senisest enam oma tervisele tähelepanu pööranud. Olen kindel, et see kajastub nii meie tulemustest kui töötajate suuremas rahulolus.

**KOGEMUSE JAGAMINE**

Kohtla-Järve linnavalitsuse personalijuht Maie Kiik; maie.kiik@kjlv.ee Kasutasime nii juhtkonna kui eriti töötajate teavitamiseks Stebby esitlust, milles olid kõik valdkonnad lahti seletatud.